Työmaapäällikkö yllättyi iloisesti Tampereella: uusi kävelysilta valmistuu etuajassa – "Kerrankin näin päin"

Tammerkosken ylittävä uusi kävelysilta aukeaa perjantaina. Työmaapäällikkö Jari Humalajoki YIT:ltä iloitsee, että rakentaminen on edennyt suunnitelmia nopeammin. Viime viikolla uutisoitiin, että silta aukeaisi vasta ensi viikolla. –Kerrankin näin päin, hän naurahtaa. Tilapäinen silta kulkee Värjärinkujan kohdalta Tammerkosken yli Verkarannan taidetalon kulmalle. Silta on noin 110 metriä pitkä, sen käytössä oleva leveys on noin neljä metriä ja korkeus 2,3 metriä matalimmasta kohdasta. Humalajoki kertoo, että sillasta tehdään katettu. Sen alusrakenteet ovat terästä ja katos puuta. Keskiviikkona iltapäivällä sillan puiset kaiteet olivat suurilta osin pystyssä. Humalajoki arvioi, että torstain aikana katteet rakennetaan valmiiksi ja viimeistellään todennäköisesti perjantaiaamun aikana. –En lähde arvioimaan, monelta silta aukeaa perjantaina, mutta tuskin ihan aamulla. Suosittu näköalapaikka? Rakennuttamispäällikkö Petri Kantola Tampereen kaupungilta sanoo, ettei sillan aukeamista varten järjestetä avajaistilaisuutta, vaan se otetaan heti käyttöön, kun töiden puolesta on valmista. Silta on tarkoitettu ainoastaan kävelijöille. Kantolan mukaan alkuperäinen idea oli, että se palvelisi esimerkiksi niitä bussilla kulkevia, jotka jäävät kyydistä Keskustorin bussipysäkillä ja kulkevat Koskikeskuksen suuntaan. Silta on sekä pyöräilijöille että kävelijöille turhan kapea. –Uskon, että siitä tulee suosittu väylä ja myös näköalapaikka. Sieltä on parhaat näkymät, jos haluaa katsoa vaikkapa Hämeensillan remonttia. Lue myös: Karu näky paraatipaikalla Tampereen keskustassa: puolet Hämeensillasta on kuin raunioina – Oletko jo huomannut, miltä maamerkki näyttää? Urakkasumma yli 250 000 Väliaikainen silta rakennetaan Hämeensillan remonttityömaan vuoksi. Sen on tarkoitus helpottaa kulkua Tammerkosken yli. Vuonna 1929 valmistunut silta rakennetaan käytännössä kokonaan uudelleen, mutta kuitenkin alkuperäiseen historialliseen asuunsa. Kun nykyistä Hämeensiltaa rakennettiin 1920-luvulla, tuolloin käytettiin myös varasiltaa. Kävelysillan urakkasumma on 251 200 euroa. Kantolan mukaan silta on käytössä vähintään vuoteen 2021, jolloin Tampereen raitiotie avataan. Hämeensillan remontin on tarkoitus valmistua vuoden 2019 loppupuolella. Lue myös: Sahapintaista lankkua, karua teräspalkkia ja vaneria – Tammerkosken väliaikainen silta on väliaikaisen näköinen